
Cyfranwyr

Penderfynodd James de Winter ei fod am fod yn athro ffiseg pan oedd yn 14 oed ac er nad yw bellach mewn ystafell ddosbarth mewn ysgol, mae’n dal i weld ei hun yn y rôl honno. Ar ôl ennill ei TAR o Gaergrawnt, bu’n addysgu yn Swydd Hertford a Suffolk. Mae’n gweithio yn y Gyfadran Addysg ym Mhrifysgol Caergrawnt, gan arwain eu cwrs ffiseg TAR uwchradd. Yn ogystal, mae’n addysgu ar y cyrsiau bioleg a chemeg uwchradd a TAR cynradd, gan helpu i gefnogi’r rhai nad ydynt eto wedi sylweddoli faint o lawenydd y gall addysgu ffiseg ei gynnig. Yn 2020, fe’i dewiswyd fel y darlithydd gorau ar draws y Brifysgol yng nghystadleuaeth gwobrau addysgu’r myfyrwyr.

Mae James yn aelod o’r Grŵp Ymchwil Addysg Ffiseg ym Mhrifysgol Uppsala, Sweden lle mae’n ymchwilio i ddatblygiad athrawon newydd ac athrawon gyrfa gynnar, gan ganolbwyntio’n benodol ar agweddau pwnc-benodol bod yn athro ffiseg. Mae ganddo berthynas hir ag Ymddiriedolaeth Ogden ac ymrwymiad iddi, ac ef yw ei harweinydd cenedlaethol ar gyfer addysg gychwynnol athrawon a datblygiad gyrfa cynnar athrawon. Yn aelod o ASE ers diwrnod cyntaf ei hyfforddiant, mae James yn cefnogi eu gwaith gan gynnwys ysgrifennu, golygu a chynnal sesiynau cynadledda. Am flynyddoedd lawer bu hefyd yn gweithio gyda STEM Learning, yn cynllunio a rhedeg cyrsiau DPP. Mae’n gweithio gyda’r IOP mewn nifer o rolau ymgynghori a chynghori.

Mae James wedi ysgrifennu llawer o lyfrau ac adnoddau ar gyfer athrawon, addysgwyr athrawon a myfyrwyr ond mae’n credu mai ei lyfr How to Catapult a Castle sydd â’r teitl gorau. Mae ei golofn ar gyfer cylchgrawn y plwyf lleol yn canolbwyntio’n bennaf ar hanes natur ond weithiau mae’n llithro peth ffiseg i mewn. Mae’r golofn y mae’n ei chyd-ysgrifennu ar gyfer cylchgrawn Classroom Physics yr IOP yn fwy ymenyddol, gan ganolbwyntio ar ymchwil addysg ffiseg. Mae hoff wers ffiseg James erioed yn cynnwys addysgu sain drwy gân adar ac mae ar gael ar www.physicsandbirdsong.com.

Mae Mark Hardman yn Athro Cysylltiol yn Athrofa Addysg UCL. Bu’n addysgu ffiseg yn Llundain cyn dod yn addysgwr athrawon yn 2007. Ers hynny mae wedi datblygu a gweithio ar ystod o raglenni addysg athrawon ledled Llundain ac yn genedlaethol, gan ddatblygu rhaglenni addysg athrawon israddedig a chyfuno rhaglenni estyn allan prifysgolion ag addysg athrawon i sicrhau bod gwyddoniaeth arloesol yn cyrraedd yr ystafell ddosbarth. Yn ddiweddar, ymunodd â’r Centre for Teachers and Teaching Research ac mae bellach yn canolbwyntio ar ymchwil addysgol. Mae ei brif ddiddordebau ymchwil yn canolbwyntio ar brosesau dysgu ac yn defnyddio niwrowyddoniaeth wybyddol, astudiaethau fideo a safbwyntiau athronyddol fel theori cymhlethdod i fframio dysgu mewn ffyrdd newydd. Mae hefyd yn gweithio gyda chydweithredwyr rhyngwladol i ddeall yn well sut mae nodweddion ffiseg fel pwnc yn dylanwadu ar addysgu a dysgu. Yn unol â’r ganolfan ymchwil, mae Mark hefyd yn cynnal ymchwil i’r prosesau o ddatblygu fel athro ac i amodau gwaith athrawon mewn perthynas â recriwtio, cadw a phroffesiynoldeb.

Mae Richard Brock yn Ddarlithydd Addysg Gwyddoniaeth yng Ngholeg y Brenin Llundain. Ar ôl gweithio fel athro ffiseg uwchradd, mae bellach yn darlithio ar y rhaglenni TAR, MA gwyddoniaeth ac yn goruchwylio myfyrwyr doethuriaeth. Mae ei ymchwil yn canolbwyntio ar ddysgu mewn addysg gwyddoniaeth, yn enwedig natur dealltwriaeth wyddonol a modelau manwl o newid cysyniadol. Mae ei waith gydag athrawon dan hyfforddiant wedi ennyn diddordeb mewn lles athrawon ac mae’n ymchwilio i sut mae polisi sy’n ymwneud â lles athrawon wedi’i gyflawni mewn ysgolion. Gyda chefnogaeth yr Institute of Physics, mae wedi cynhyrchu casgliad o straeon i’w defnyddio mewn addysgu ffiseg. 

Mae Carol Davenport yn uwch ddarlithydd ym Mhrifysgol Northumbria ac yn Gyfarwyddwr grŵp estyn allan NUSTEM. Mae hi’n angerddol am addysg a STEM fel ffordd o wella cyfleoedd bywyd plant ifanc. Mae Carol wedi gweithio ym myd addysg, fel athro, addysgwr athrawon, a darlithydd ers 25 mlynedd. Dechreuodd ddysgu fel darlithydd ffiseg mewn coleg addysg bellach mawr, yna daeth yn athro gwyddoniaeth/ffiseg yn sector y wladwriaeth, ac yn ddiweddarach yn arweinydd datblygiad proffesiynol ar gyfer STEM Learning. Mae Carol hefyd yn llywodraethwr mewn academi uwchradd fawr, ac yn llywodraethwr mewn partneriaeth ddysgu. Yn ei ‘hamser sbâr’ mae Carol yn ysgrifennu gwerslyfrau ac yn ddiweddar mae wedi cyhoeddi llyfr stori ar gyfer plant bach yn seiliedig ar archwiliad robotig o Gysawd yr Haul.

Mae Alan Denton yn gyn-Bennaeth Gwyddoniaeth a Ffiseg ysgol fawr yn Bury St Edmunds, ac mae bellach yn ysgrifennu ac yn arwain cyrsiau hyfforddi athrawon ar draws East Anglia, yn genedlaethol ac yn rhyngwladol. Mae’n mwynhau gweithio gydag athrawon fel hyfforddwr i’r Institute of Physics ac Uwch Hwyluswr ar gyfer STEM Learning. Fel Pennaeth Ffiseg, roedd y nifer yn ei adran oedd yn manteisio ar wyddoniaeth yn cynyddu’n gyson ac roedd eu canlyniadau’n gwella. Er hynny mae’r un mor falch ei fod wedi cael hofrennydd Apache i lanio ar gaeau’r ysgol am wers ffiseg.

Dysgodd Peter Fairhurst ffiseg a gwyddoniaeth am 28 mlynedd mewn amrywiaeth eang o ysgolion uwchradd yn Barnsley, Guyana, Harrogate, Tadcaster ac Efrog. Mae wedi cael rolau arwain ar gyfer anghenion addysgol arbennig, ffiseg a gwyddoniaeth CA3, ac am 15 mlynedd arweiniodd adran wyddoniaeth ysgol fawr. Mae Peter yn angerddol am ddatblygu deunyddiau a chynlluniau dysgu o ansawdd uchel sy’n seiliedig ar ymchwil, ac mae bellach yn arbenigwr cwricwlwm mewn gwyddoniaeth uwchradd ac yn ymchwilydd gyda Grŵp Addysg Gwyddoniaeth Prifysgol Efrog. Ef yw’r prif ffisegydd ar gyfer y project Best Evidence Science Teaching (BEST).

Stuart Farmer yw Rheolwr Addysg yr Alban ar gyfer yr Institute of Physics Cyn hyn bu’n dysgu ffiseg mewn pedair ysgol uwchradd yn yr Alban am 35 mlynedd, gyda’r rhan fwyaf o’r amser hwn fel Prif Athro Ffiseg. Drwy gydol ei yrfa bu’n aelod gweithgar o’r Association for Science Education, gan gynnwys tymor fel Cadeirydd yr Ymddiriedolwyr, ac o’r Institute of Physics, gan gynnwys Cadeirydd y Sefydliad yn yr Alban a Chydlynydd Rhwydwaith Athrawon. Mae ganddo brofiad helaeth o arwain y gwaith o ddatblygu’r cwricwlwm ac asesu, gan helpu i lunio polisi addysg, a threfnu a chyflwyno dysgu proffesiynol i athrawon ffiseg a gwyddoniaeth. Mae ganddo ddiddordeb arbennig mewn ymchwilio a gwella dysgu proffesiynol gydol gyrfa athrawon ffiseg. Yn 2016 dyfarnwyd Medal Bragg iddo gan yr Institute of Physics am ei waith yn hyrwyddo a gwella addysgu ffiseg.

Rachel Hartley sy’n arwain Grŵp Ymarfer Proffesiynol yr Institute of Physics i ddatblygu addysg ffiseg amrywiol a chynhwysol yn seiliedig ar dystiolaeth o ymchwil ar draws rhaglenni addysg yr IOP a’r gymuned addysg ehangach. Ar ôl graddio gyda gradd cydanrhydedd mewn Cemeg a Ffiseg o Goleg y Brenin Llundain, dechreuodd Rachel ddysgu TGAU mathemateg i oedolion tra’n gweithio fel myfyriwr ymchwil. Cafodd ei hysbrydoli a bu’n addysgu yn Ne Llundain am 13 mlynedd mewn amrywiaeth o ysgolion, gan ennill profiad helaeth fel arholwr TGAU mathemateg a ffiseg Safon Uwch. Chwaraeodd Rachel ran allweddol yn rhaglen Stimulating Physics yr IOP ers ei sefydlu yn 2007 a seiliodd ei Gradd Meistr drwy Ymchwil ar ddata o’r cyfnod peilot; mae hi’n parhau i roi tystiolaeth wrth wraidd ei gwaith. Mae Rachel wedi arwain rhaglenni DPP mewn dros 50 o adrannau gwyddoniaeth yn Leeds a Gogledd Swydd Efrog ynghyd ag ysgolion haf IOP ar gyfer athrawon. Mae Rachel yn angerddol am addysg ffiseg, ei gwneud yn hygyrch i bawb a chwalu’r myth ei fod yn rhy anodd!

Mae Judith Hillier wedi bod yn Adran Addysg Prifysgol Rhydychen ers 2007, lle mae’n arwain y rhaglen TAR gwyddoniaeth, yn addysgu ar y radd Meistr mewn Dysgu ac Addysgu a’r radd Meistr mewn Addysg Athrawon, ac mae hefyd yn rhedeg yr opsiwn Addysgu Ffiseg mewn Ysgolion ar gyfer israddedigion ffiseg 2il flwyddyn. Mae’n Gymrawd ac yn Is-lywydd Coleg Kellogg, Rhydychen. Cyn hynny, ar ôl cwblhau gradd mewn Ffiseg ym Mhrifysgol St Andrews a’i PhD mewn ffiseg mater cyddwysedig ym Mhrifysgol Leeds a’r Institut Laue Langevin, Grenoble, astudiodd Judith ar raglen TAR Rhydychen a dysgodd am sawl blwyddyn mewn ysgol gyfun yn Swydd Rydychen, gan ddod yn Gydlynydd Cyfnod Allweddol 3. Mae diddordebau ymchwil Judith yn ymwneud ag addysg athrawon gwyddoniaeth, recriwtio a chadw athrawon ffiseg, rôl iaith wrth ddatblygu esboniadau gwyddonol yn yr ystafell ddosbarth, a rhywedd ac amrywiaeth mewn addysg STEM. 

Treuliodd Alex Manning sawl blwyddyn yn addysgu gwyddoniaeth/ffiseg yn ysgolion uwchradd Llundain fewnol. Mae hi bellach yn ddarlithydd Addysg Gwyddoniaeth yng Ngholeg y Brenin Llundain, lle cwblhaodd ei PhD, ‘Athrawon gwyddoniaeth trefol, archwilio sut gall eu barn a’u profiadau ddylanwadu ar benderfyniadau i aros yn eu swyddi ai peidio’ (2017). Mae Alex yn cyfrannu at nifer o raglenni addysg athrawon. Yn ogystal ag addysg gwyddoniaeth, y meysydd ymchwil sydd o ddiddordeb iddi yw lles athrawon, profiadau athrawon, dynameg adrannau a chadw athrawon.

Mae Tom Norris yn athro ffiseg gweithredol. Mae wedi dysgu ffiseg i bobl ifanc 11–18 oed mewn ysgolion gwladol yn Lloegr ers 2010, gan gynnwys 7 mlynedd fel Pennaeth Ffiseg yn Ysgol Ymchwil Huntington. Yn ystod y cyfnod hwn, mae Tom hefyd wedi gweithio fel Hyfforddwr Ffiseg i’r Institute of Physics, gan gefnogi nifer o athrawon ac adrannau gwyddoniaeth i ddatblygu eu harferion a’u cwricwla. Gellir dod o hyd i Tom yn aml yn siarad am addysgu ffiseg ar Twitter gan ddefnyddio’r ddolen @physicsuk, ac weithiau mae’n blogio am agweddau ar addysg ffiseg a gwyddoniaeth. Ar hyn o bryd mae e’n gweithio yn Newcastle upon Tyne. 

Charles Tracy yw Pennaeth Addysg yr Institute of Physics. Mae ei brif ddiddordebau yn y cwricwlwm ffiseg, dysgu proffesiynol athrawon ac adeiladu cymunedau proffesiynol o athrawon. Mae hefyd yn cynghori ar bolisi addysg, yn enwedig mewn perthynas â chadw athrawon a recriwtio. Dechreuodd ddysgu yn Swydd Hertford yn 1987, lle bu’n gweithio fel athro ffiseg, Pennaeth Ffiseg, Pennaeth Gwyddoniaeth ac fel ymgynghorydd. Mae hefyd wedi gweithio fel ymgynghorydd i’r BBC a Channel 4 ac wedi datblygu gwefannau addysgol.

Dros y blynyddoedd, mae wedi ysgrifennu gwerslyfrau, wedi goruchwylio projectau DPP cenedlaethol mawr ac wedi bod yn rhan o’r gwaith o ddatblygu’r cwricwlwm. Mae ganddo ddiddordeb arbennig yn y ffordd y gellir strwythuro’r cwricwlwm ffiseg i ddatblygu syniadau cyfoethog a pharhaol am ffiseg a’i harferion. Ymhlith pethau eraill, mae wedi treulio dros 30 mlynedd yn poeni am addysgu egni.

Mae Kevin Walsh yn dysgu ffiseg a seryddiaeth yn Ysgol Westminster, lle mae’n Gyfarwyddwr Project Ysgolion China Westminster. Mae’n Ddirprwy Athro Addysg Gwyddoniaeth Anrhydeddus ym Mhrifysgol Normal Shaanxi yn Xi’an, China lle mae’n darlithio, ac ar hyn o bryd mae’n ymwneud ag ymchwilio i ddulliau addysgu ymddiddanol yng nghwricwlwm gwyddoniaeth China a dichonoldeb defnyddio efelychiadau cyfrifiadurol i asesu sgiliau ymarferol gwyddoniaeth.

Mae’n Gymrawd o’r Institute of Physics ac yn gyn-aelod o’r bwrdd golygyddol ar gyfer Physics Education. Mae hefyd yn Gymrawd o’r Gymdeithas Seryddol Frenhinol y mae’n ymwneud â hi mewn nifer o brojectau estyn allan gyda gwahanol grwpiau gan gynnwys Open Age, Cymdeithasau’r Sgowtiaid a’r Geidiaid a Gwasanaeth Carchardai FM. Ef yw golygydd Bwletin y Gymdeithas ar gyfer Hanes Seryddiaeth.






Cydnabyddiaeth

Wrth ysgrifennu’r llyfr hwn, rydym wedi defnyddio deunydd o argraffiadau Saesneg 2000 a 2011. Mae rhai penodau wedi’u hailysgrifennu ac eraill wedi’u diweddaru a’u diwygio ond ym mhob achos mae gwaith a meddwl yr awduron blaenorol wedi cyfrannu at yr hyn sydd yma ac rydym yn diolch iddynt i gyd: Bob Kibble, Robin Millar, Jonathan Osborn, David Sang, Robert Strawson a Carol Tear.

Hoffem ddiolch hefyd i adolygwyr y llyfr: Richard Brock, Euan Douglas, Suzanne Gatt, Nicola Percy, David Rennie a Pete Robinson.

Diolch i Dan Cottle am syniadau a mewnbwn i’r bennod Egni a Jackie Flaherty am ei hawgrymiadau i helpu i wella’r bennod Grymoedd.

Yn ogystal â’u cyfraniadau i benodau penodol, gweithredodd Charles Tracy a Judith Hillier fel cynghorwyr ar draws y llyfr cyfan ac rydym yn diolch iddynt.

Rydym yn arbennig o ddiolchgar i Mary Whitehouse am y craffu trylwyr, doeth a manwl a gynigiodd ar y penodau unigol ac i’r llyfr cyfan, gan gywiro’r ffiseg, gwella’r cynnwys a helpu gyda chysondeb. Hoffem ddiolch hefyd i Marianne Cutler am reoli’r project ar ran ASE a Ralph Whitcher a Grŵp Iechyd a Diogelwch ASE.

Yn olaf, fel cyd-olygyddion, hoffem nodi’r cyfraniad sylweddol y mae Chris Harrison wedi’i wneud i lunio’r llyfr terfynol hwn. Yn ogystal â bod yn olygydd cyfres ac yn gawr mewn addysg gwyddoniaeth, roedd hi’n gwnsler doeth, rheolwr project, trafodwr a chyfaill. Diolch, Chris.

Er cof am Ian de Winter a Dan Shearman





1 Yr egwyddorion sy’n sail i addysgu ffiseg yn yr Uwchradd

Mark Hardman a James de Winter

Mae’r llyfr hwn yn un o gyfres o dri llawlyfr yr Association for Science Education (ASE). Cyhoeddwyd argraffiad cyntaf y llyfr hwn yn y Saesneg yn 1999, a’r ail argraffiad yn 2011. Mae’r trydydd argraffiad sy’n sail i’r llyfr Cymraeg wedi’i ddiwygio a’i ddiweddaru’n sylweddol.

Mae’r awduron wedi cadw mewn cof athro uwchradd sy’n wynebu’r dasg o addysgu testun penodol, er enghraifft grymoedd, a’r cynlluniau a’r paratoadau y mae angen iddynt eu gwneud. Beth sydd ei angen ar athro o’r fath i gynhyrchu cyfres o wersi effeithiol fydd hefyd yn ennyn diddordeb dysgwyr, ac yn hybu ac yn cynnal eu chwilfrydedd? Bydd rhai athrawon yn dechrau’r dasg gyda dealltwriaeth ragorol o’r testun. Fodd bynnag, rydym yn cofio hefyd nad oes gan bob athro ffiseg mewn ysgolion uwchradd radd yn y pwnc a, hyd yn oed os oes ganddynt un, mai ychydig iawn o raddau sy’n cwmpasu popeth mewn ffiseg uwchradd. Rydym yn gobeithio y bydd pob athro ffiseg uwchradd, hyd yn oed y rhai sydd wedi bod yn addysgu’r pwnc ers tipyn, yn dod o hyd i lawer o werth yma.

Yn y llyfr hwn, ein nod yw annog a chefnogi athrawon i ddefnyddio dulliau sy’n cyfleu nodweddion hanfodol ffiseg a natur gwyddoniaeth. Mae hyn yn bwysig fel bod myfyrwyr yn dysgu nid yn unig cynnwys ffiseg, ond hefyd beth yw ffiseg a sut mae’n berthnasol i’w byd. Felly, mae’r bennod hon yn ystyried disgyblaeth ffiseg a dulliau addysgu sy’n galluogi myfyrwyr i gymryd rhan yn y ddisgyblaeth honno ac adeiladu hunaniaeth sy’n eu cysylltu â ffiseg. Rydym yn gobeithio y bydd ystyried natur ffiseg, a’i haddysgu, hefyd yn cefnogi athrawon i fyfyrio ar eu hunaniaeth eu hun fel athrawon ffiseg a’i datblygu, beth bynnag y bo.

Yn y penodau sy’n dilyn byddwn yn edrych ar rai o’r prif destunau a drafodir wrth astudio ffiseg: grymoedd, trydan a magnetedd, egni, mater, ffiseg atomig, tonnau a’r Ddaear yn y gofod. Ym mhob un o’r penodau hyn bydd yr awduron yn ymdrin â’r cynnwys a fydd, yn ein barn ni, yn ddefnyddiol i athro i gynllunio cyfres o wersi effeithiol yn y testun hwnnw, gan dynnu sylw at enghreifftiau penodol o’r syniadau a’r meddwl fydd yn helpu i ddatblygu a chryfhau dealltwriaeth o ffiseg.

1.1  Beth yw ffiseg?

Mae ffiseg yn datblygu ac yn darparu esboniadau dwfn a boddhaol o ffenomenau; yn aml bydd yr esboniadau’n seiliedig ar yr hyn y mae’r byd wedi’i wneud ohono a sut mae’r rhannau cyfansoddol hynny’n ymddwyn. At hynny, bydd yr esboniadau hyn yn cael eu hadeiladu ar berthnasoedd cyson sydd wedi’u profi’n dda rhwng mesurau sydd wedi’u hadnabod ac wedi’u diffinio’n ofalus. Fel disgyblaeth, mae ffiseg yn ymwneud â’r pethau lleiaf y gallwn eu dychmygu, a’r rhai mwyaf, a phopeth rhyngddynt; o ymddygiad electronau unigol i alaethau sy’n cynnwys miliynau o sêr, heb sôn am natur amser a hyd yn oed sut mae rhwydweithiau cymdeithasol yn datblygu. Dyma un rheswm pam mae’n ddefnyddiol fframio ffiseg o amgylch datblygu esboniadau, er mwyn darparu cydlyniad i’r holl feysydd ffiseg hyn.

Mae cwmpas enfawr yr hyn y mae ffiseg yn ceisio’i wneud yn cyflwyno heriau o ran sut i ‘weld’ syniadau cymhleth sydd weithiau’n haniaethol. Er mwyn helpu, mae ffisegwyr yn aml yn defnyddio modelau fel ffyrdd o wneud agweddau penodol ar yr hyn y maen nhw’n ei astudio’n haws iddyn nhw ac eraill allu deall y cysyniadau a’u cyfathrebu. O’r herwydd, mae defnyddio modelau yn rhan ganolog o astudio a datblygu ffiseg. Gall modelau ffiseg fod â phŵer disgrifiadol, esboniadol sy’n aml yn rhagfynegol; maen nhw’n haniaethau defnyddiol am agwedd ar y byd sy’n gallu bod yn gain ac sy’n ein helpu i ddeall sut a pham mae ffenomenau’n digwydd. Mae’r mathau o fodelau y byddwn ni’n eu hystyried wrth astudio ffiseg yn amrywiol iawn: maen nhw’n cynnwys cydweddiadau ieithyddol syml ar lafar neu’n ysgrifenedig (fel ‘mae grym yn wthiad neu’n dyniad’) i esboniadau naratif mwy soffistigedig fel disgrifio ffurfio seren yn nhermau cydbwysedd grymoedd disgyrchiant a niwclear. Mae modelau eraill yn cynnwys cynrychioliadau amrywiol fel diagramau, animeiddiadau a graffiau, yn ogystal â modelau ffisegol a chyfrifiadurol, sy’n aml yn cynnwys mathemateg. Ym mhob achos, bydd gan y model werth i’r ffisegydd. Os bydd magnet wedi’i osod ar fwrdd, ni allwn ‘weld’ llinellau maes sy’n dod allan ohono ond mae dychmygu’r rhain yn ein helpu i ddisgrifio beth fyddai’n digwydd pe bai magnet arall yn dod yn agos ato. Yn yr un modd, wrth ystyried dyluniad adain awyren, gall model cyfrifiadurol cymhleth o lif aer helpu i optimeiddio dyluniad siâp yr adain, fel y bydd yn cynhyrchu’r grym tuag i fyny ar waelod yr adain sydd ei angen i godi’r awyren.

Cryfder arall ffiseg yw sut gall modelau o un ffenomen gael eu cymhwyso i sefyllfaoedd eraill. Er enghraifft, gellir defnyddio model sy’n rhoi esboniad o donnau wrth ystyried golau, cyfathrebu radio, daeargrynfeydd a thonnau yn y cefnfor. Ar lefel uwch, mae tonnau hefyd yn bwysig o ran deall orbitalau electron a ffenomenau cwantwm. Gall modelau mewn ffiseg fynd y tu hwnt i ddisgrifio un ffenomen mewn un cyd-destun i’r un ffenomen mewn cyd-destunau eraill ac weithiau (ond nid bob amser) ffenomenau gwahanol yn gyfan gwbl. Gall modelau ffiseg fod â natur y mae modd eu ‘cyffredinoli’ ond rhaid i ni hefyd gydnabod cyfyngiadau pob model wrth ddisgrifio agweddau ar y byd yn berffaith. Hefyd, mae gan fodelau byd ffiseg y pŵer i gysylltu gwahanol raddfeydd o ddadansoddi, microsgopig a macrosgopig yn aml. Er enghraifft, mae disgrifiad isatomig o electronau yn ein helpu i ddeall y cerrynt mewn cylched a thrydan fel ffenomen, a gellir datblygu hyn ymhellach i gynnwys electromagnetedd. Mae esboniad o ddisgyrchedd yn ein helpu i ddeall pam mae pêl yn disgyn i’r Ddaear a sut mae sêr yn cael eu ffurfio.

Fodd bynnag, dim ond rhan o natur ffiseg fel disgyblaeth yw defnyddio modelau ac mae’n wir bod bioleg a chemeg hefyd yn defnyddio ac yn datblygu modelau sy’n cysylltu ffenomenau a graddfeydd: meddyliwch am DNA a ffenoteipiau, neu adeiledd atomig ac elfennau. Rydym yn tybio y gall cyflwyno gwahaniaethau caled rhwng y gwyddorau ysgol traddodiadol – bioleg, ffiseg a chemeg – fod yn broblem i fyfyrwyr, ac nad yw hyn yn adlewyrchu gwaith gwyddonwyr proffesiynol beth bynnag, lle mae cydweithredu ymhlith arbenigwyr yn arfer cyffredin. Defnyddir ‘haniaethol’ i ddisgrifio ffiseg yn aml, gan roi hyn fel rheswm pam mae rhai yn ei chael hi’n anodd ei hastudio. Mae’n wir bod ffisegwyr yn ceisio lleihau manylion sefyllfa i ddisgrifio prosesau a pherthnasoedd sylfaenol. Y rheswm am hyn yw fod ffiseg wedi llwyddo i ddod o hyd i ffordd o ddisgrifio ffenomenau naturiol gyda nifer fach o fformiwlâu sy’n disgrifio’r berthynas rhwng mesurau ffisegol (‘deddfau cyffredinol’) y gellir eu cymhwyso mewn llawer o sefyllfaoedd.

Mae’r ffordd y defnyddir fformiwlâu mathemategol mewn ffiseg yn agwedd allweddol ar y ddisgyblaeth: mae perthnasoedd a hafaliadau wrth wraidd llawer o feysydd ffiseg. Rydym yn gobeithio eich bod yn cytuno bod hyn ynddo’i hun yn apelio: y ceinder o allu disgrifio agweddau ar y Bydysawd drwy berthnasoedd mathemategol syml. Ac eto, mae gwerthfawrogi ceinder perthynas fathemategol yn gofyn am gysylltu’r fathemateg â dealltwriaeth gysyniadol; mae byd o wahaniaeth rhwng gwybod yr hafaliad a’i gysylltu â ffenomenau yn y byd a dim ond ar ôl i’r fathemateg gael ystyr mae’n mynd yn gain. Mae hyn hefyd yn cysylltu’n ôl â’r angen i gydnabod cyfyngiad modelau. Gallai fformiwla fathemategol ddisgrifio perthynas sy’n ymddangos fel pe bai’n wir unrhyw le yn y Bydysawd, ond mae cymhwyso hynny at sefyllfa benodol yn gofyn am ddealltwriaeth o’r manylion hynny, gwybod pryd nad yw’r model yn ddigonol ac a oes angen ei fireinio neu ei ddisodli gan un gwahanol.

Gall fod yn hawdd gweld y fformiwlâu sydd eu hangen ar fyfyrwyr fel rhestr i’w chofio a’i galw i gof mewn arholiad. Byddai’n drueni dysgu’r hafaliadau hyn ar y cof yn hytrach na’u defnyddio i ddatblygu a chryfhau dealltwriaeth. Mewn llawer o achosion maen nhw’n disgrifio sut mae natur yn gweithio, gan roi trefn i’r Bydysawd a nodi beth sy’n achosi i bethau ddigwydd. Gall deddf Ohm ein helpu i gyfrifo cerrynt, ond mae gwybod y bydd y cerrynt yn llifo oherwydd bod gwahaniaeth mewn potensial ar draws dargludydd yn rhan o’r ddealltwriaeth gysyniadol yn yr hafaliad hwnnw. Gallwn drawsnewid màs yn bwysau drwy ei luosi â 10, ond mae sylweddoli y bydd gwrthrych yn disgyn ger arwyneb y Ddaear oherwydd bod ei fàs yn cael ei atynnu tuag at ganol y Ddaear yn bwysicach gan fod hyn yn rhywbeth sy’n digwydd gyda phob gwrthrych.

Mewn ffiseg, mae pethau’n digwydd am reswm ac mae digwyddiadau’n digwydd o ganlyniad i’r sefyllfa flaenorol. Mae ffisegwyr yn ceisio torri digwyddiadau i lawr er mwyn deall cadwyni achosol, er y gall y rhain fod yn gymhleth. Fel hyn, mae ffisegwyr yn ymwneud ag archwilio’r hyn sydd wedi digwydd a pham, ac yn aml yn defnyddio syniadau deilliadol i wneud rhagfynegiadau pellach am y dyfodol.

I grynhoi, mae ffiseg yn rhoi disgrifiadau ac esboniadau o ffenomenau ac yn helpu gwyddonwyr i wneud rhagfynegiadau. Mae’n gwneud hynny drwy fodelau sy’n gallu bod ar sawl ffurf, ond sy’n aml yn haniaethau sy’n ceisio deall y mecanweithiau sy’n cysylltu ffenomenau o raddfeydd gwahanol, a ffenomenau gwahanol. Yn ogystal â bod yn hardd ac wedi’u mireinio, y pŵer yn y modelau hyn yw ei bod hi’n bosibl eu cyffredinoli a’u cymhwyso i lawer o gyd-destunau a sefyllfaoedd. Mae llawer o hafaliadau sylfaenol ffiseg yn darparu ffyrdd cain o ddeall y byd ar ba raddfa bynnag y byddwch yn dewis edrych arni, o lefel atom i alaeth.

1.2  Gwneud ffiseg

Mae sôn am ffiseg fel parth yn rhan o ddangos i bobl ifanc pa rôl y gall ffiseg ei chwarae yn eu bywydau a sut gall eu helpu i ddeall sut mae’r byd o’u cwmpas yn gweithio. Agwedd arall ar hyn yw peintio darlun o’r hyn y mae’n ei olygu i wneud ffiseg. Nid yw hyn yn golygu y dylai pob myfyriwr anelu at fod yn ffisegwyr proffesiynol, ond mae llawer o yrfaoedd, hobïau a diddordebau yn cynnwys ‘gwneud ffiseg’. Mae gwylio’r Orsaf Ofod Ryngwladol yn pasio uwchben drwy ysbienddrych a gweithio allan pa mor gyflym mae’n teithio, ystyried sut gallai tymheredd uwch goginio’r tu allan i gacen yn fwy, gweithio allan y safle mwyaf sefydlog wrth farchogaeth ceffyl neu’r ffordd orau o ddringo wal ddringo a chadw’ch cydbwysedd i gyd yn cynnwys peth dealltwriaeth a defnydd o ddeddfau ffiseg. Fel athrawon dylem geisio dod o hyd i’r cysylltiadau hyn ym mywydau pob dydd myfyrwyr a thynnu sylw atynt pryd bynnag y gallwn. Dylid eu defnyddio i adeiladu gwerthfawrogiad o’r hyn y mae ffisegwyr proffesiynol yn ei wneud, ac i ddangos bod sawl agwedd ar fywyd yn cynnwys ‘gwneud ffiseg’.

Gan fod ffiseg yn ymwneud â modelau cain a weithiau haniaethol sy’n bosib eu cyffredinoli, yna efallai ei bod yn ddealladwy y gellid camddeall ei bod yn cynnwys cyfres o wirioneddau sefydlog. Efallai nad yw iaith ffiseg yn helpu yma. Er enghraifft, yn hytrach na defnyddio’r term ‘cyffredinoli’ (generalise) gallem defnyddio ‘cyffredinol’ (universal), ac yn hytrach na ‘modelau’ a ‘hafaliadau sylfaenol’, gallem ganolbwyntio ar ‘ddeddfau’. Yn aml, bydd ffisegwyr yn cael eu portreadu fel rhai sy’n datgelu deddfau cyffredinol sy’n disgrifio cyfrinachau’r Bydysawd. Yn wir, mae hyn yn apelio at rai pobl ifanc ac mae llawer o ffisegwyr yn dal i siarad yn y termau hyn. Fodd bynnag, ychydig iawn o ffisegwyr sy’n dal i arddel y farn hon am natur ffiseg.

Ffactor sy’n peri dryswch pellach yma yw bod cwricwla ysgolion yn dal i gyfeirio at ganon ffiseg glasurol ar y cyfan, ac y gellid eu gweld yn cynnwys bron yn gyfan gwbl fuddugoliaethau academaidd y dynion marw, cyfoethog, gwyn sy’n rhychwantu hanes, o Galileo i Newton i Stephen Hawking. Nid oedd gwneud ffiseg byth yn debyg iawn i hyn, ac yn sicr nid dyna sy’n digwydd heddiw. Mae helpu eich myfyrwyr i weld rôl Jocelyn Bell Burnell wrth ddarganfod pylser, neu ymchwil Lisa Meitner ar ffiseg atomig ac ymbelydredd, neu waith arloesol Shirley Ann Jackson mewn telathrebu neu sut roedd y gwyddonydd Persiaidd Avicenna wedi datblygu syniadau ynglŷn â mudiant gannoedd o flynyddoedd cyn Newton yn dangos bod pobl o bob rhyw ac ethnigedd yn ‘gwneud’ ffiseg ac yn rhoi gwerth arni. Roedd pob un o’r ffisegwyr hyn yn gweithio o fewn cymuned ac yn adeiladu ar syniadau pobl eraill. Rydym yn awgrymu bod ehangu apêl ffiseg yn golygu rhoi syniad i fyfyrwyr o sut beth yw gwneud ffiseg mewn gwirionedd.

Os ydym am ddadlau bod ffiseg yn ymwneud â modelau esboniadol felly, mae’n dilyn y dylai addysgu ffiseg uwchradd gyfleu natur y ffordd mae modelau’n datblygu mewn ffiseg a’r prosesau sy’n gysylltiedig â hyn. Mae ffisegwyr yn cydnabod bod modelau’n newid dros amser, ac mai modelau yn aml yw’r atebion i’r cwestiynau penodol y mae ymchwil yn eu gofyn. Mae ffiseg yn cynnwys datblygu, profi ac addasu syniadau a modelau. Mae llawer o’r syniadau a gyflwynir mewn ffiseg yn yr ysgol wedi’u diweddaru, sy’n golygu defnyddio modelau mwy soffistigedig yn hytrach na disodli pob damcaniaeth yn llwyr. Er enghraifft, rydym yn credu ei bod yn dal yn hynod bwysig i fyfyrwyr ddysgu am ffiseg Newtonaidd ac mae hyn yn rhan allweddol o Bennod 2 Grymoedd. Serch hynny, rydym yn gwybod y gall damcaniaeth perthnasedd Einstein a mecaneg cwantwm ddisgrifio ac esbonio agweddau ar y byd na all ffiseg Newtonaidd eu disgrifio.

Mae ffiseg yn newid dros amser oherwydd bod modelau’n cael eu profi a’u diwygio’n barhaus. Fodd bynnag, mae’n werth nodi bod llawer o fodelau’n gadarn a’u bod wedi goroesi cael eu profi droeon dros y blynyddoedd. Ar unrhyw un adeg, bydd mwy nag un ddamcaniaeth yn aml yn cystadlu i esbonio rhywbeth, er enghraifft sut ffurfiwyd y Lleuad. Mae ffisegwyr (a gwyddonwyr eraill) yn datblygu modelau sy’n ystyried y dystiolaeth sydd ar gael ar y pryd ac yn defnyddio’r modelau hyn i wneud rhagdybiaethau y gellir eu profi yn y dyfodol. Mae hyn yn aml yn cynnwys cydweithio rhwng gwyddonwyr o ddisgyblaethau a chefndiroedd eraill, gyda phob un o’r categorïau hyn yn cynnwys nifer enfawr o arbenigeddau gwahanol (e.e. bioffisegwyr, geoffisegwyr, peirianwyr trydanol). Mae’r cydweithrediadau rhyngwladol o amgylch ffiseg gronynnau yn CERN, y Sefydliad Ewropeaidd ar gyfer Ymchwil Niwclear, neu mewn teithiau gofod yn enghreifftiau o hyn, lle mae ffisegwyr damcaniaethol sy’n delio â haniaethau yn gweithio ar y cyd â ffisegwyr a pheirianwyr arbrofol sy’n gorfod adeiladu a gweithredu’r offer i brofi’r rhagfynegiadau a’r damcaniaethau.

Gall graddfa projectau mawr ei gwneud yn hawdd anghofio bod ffiseg yn cael ei defnyddio ar raddfeydd llai, mwy lleol. Er enghraifft, mae radiograffydd yn defnyddio ffiseg i ddarparu delweddau o’r corff, fel y mae deintydd wrth gymryd delwedd pelydr X. Mae cysylltiad agos iawn rhwng peirianneg a ffiseg, er bod gan beirianneg hefyd ei nodweddion ei hun fel ystod o ddisgyblaethau gyda mwy o bwyslais ar ddylunio, profi, creu gwrthrychau a datrys problemau’r byd go iawn. Mewn llawer o wledydd, gan gynnwys y DU, nid yw peirianneg yn bwnc ysgol ynddo’i hun ar lefel uwchradd. Felly mae’n werth amlygu swyddogaeth ffiseg mewn peirianneg i fyfyrwyr, a hefyd chwilio am leoedd lle gellid gwneud y cysylltiadau hyn. Er enghraifft, beth am ddilyn astudio grym ac estyniad defnyddiau gyda gweithgaredd sy’n defnyddio gynnau glud a sbageti i adeiladu’r strwythurau cryfaf neu’r pontydd â’r rhychwant ehangaf? Pan fydd cyfle, ceisiwch gynnwys yn eich gwersi wybodaeth am y gyrfaoedd a allai gynnwys ffiseg, er mwyn cryfhau’r teimlad bod myfyrwyr yn gweld ffiseg fel rhywbeth ‘iddyn nhw’ (mae gan sefydliadau fel y Sefydliad Ffiseg adnoddau ac arweiniad i helpu yma). Mae’r awduron yn cynnwys cyfeiriadau at yrfaoedd drwy’r llyfr hwn. Mae astudio ffiseg yn addysgu meddwl beirniadol a rhesymegol, datrys problemau a deall systemau cymhleth, sgiliau sy’n gallu arwain at lwyddiant mewn gyrfaoedd fel cyllid, dylunio meddalwedd, plymio, bod yn drydanwr, dylunio cynnyrch, pensaernïaeth, newyddiaduraeth a darlledu, ac yn y lluoedd arfog, er enghraifft.

Mae llawer o’r myfyrwyr y byddwch yn eu haddysgu yn annhebygol o astudio ffiseg ar ôl 16 oed ac felly mae’n werth tynnu sylw at y rôl y mae ffiseg yn ei chwarae yn eu bywydau pob dydd i’w helpu i deimlo bod y pwnc yn berthnasol ac yn werth ei astudio. Bydd gan lawer o’ch myfyrwyr ddiddordeb yn rôl ffiseg mewn datblygiadau newydd mewn technoleg, neu mewn deall chwaraeon neu sut mae reid mewn ffair yn gweithio; mae defnyddio’r cyd-destunau pob dydd hyn yn galluogi myfyrwyr i ddeall a gwerthfawrogi ffiseg. Dyma le y gall fod yn fuddiol edrych y tu hwnt i’r cwricwlwm ffurfiol, hyd yn oed os nad ydych yn archwilio’r manylion. Er enghraifft, bydd dadansoddi fectorau, momentwm a ffrithiant yn helpu i ddisgrifio llwybr gorau posibl pêl fowlio deg (yr un sy’n debygol o gael streic) ac esbonio pam mae llwybr crwm yn debygol o fod yn fwy llwyddiannus na thaflwybr llinell syth. Ni fyddai systemau GPS yn gweithio heb ymgorffori damcaniaethau perthnasedd Einstein, ac mae hyd yn oed yr LED cyffredin yn ddyfais ffiseg cwantwm yn hytrach na rhywbeth sy’n disodli’r bwlb ffilament yn unig. Mae ffiseg yn aml yn arwain at ddatblygiadau technolegol sy’n treiddio i’n bywydau: mae’r rhyngrwyd a Wi-Fi, ffonau symudol, camerâu, cynhyrchu cerddoriaeth, beiros, gwregysau diogelwch, paneli solar a llawer o dechnolegau pob dydd eraill yn ddyledus i syniadau ffiseg.

Mae cwestiynau hefyd na all ffiseg roi ateb iddynt eto, fel yr hyn a ddigwyddodd cyn y Glec Fawr, beth sy’n digwydd y tu mewn i dwll du neu sut mae disgyrchiant a ffiseg cwantwm yn gysylltiedig â’i gilydd. Fodd bynnag, nid yw effaith ffiseg ar y byd bob amser yn bositif, ac mae angen archwilio hyn hefyd. Mae ffiseg niwclear wedi darparu dewis amgen i danwydd ffosil ac wedi ein helpu i ddeall sut ffurfiwyd y Bydysawd, ond mae hefyd wedi arwain at ddatblygu arfau atomig ac weithiau niwed i’n hamgylchedd, fel trychineb y gwaith pŵer niwclear yn Chernobyl. Felly mae edrych ar effaith ffiseg o safbwynt cymdeithasol yn bwysig. Gallai fod yn ddefnyddiol cyflwyno agweddau ar drafod a dadlau yn ymwneud â materion amserol fel manteision ac anfanteision ceir, neu ehangu technolegau rhyngrwyd neu ddewis a lleoliad gweithfeydd egni amgen. Mae yna gwestiynau na fydd ffiseg o bosib byth yn gallu eu hateb, a dim ond llywio cwestiynau moesegol a chymdeithasol y gall ffiseg ei wneud ar y gorau. Nid yn unig mae ffiseg yn ‘arloesol’, sy’n dangos i fyfyrwyr fod y ddisgyblaeth yn symud o hyd, ond mae ganddi hefyd ‘ffiniau athraidd’ sy’n golygu bod rhaid i ffisegwyr ymgysylltu â dadleuon cymdeithasol a moesegol ehangach.

1.3  Dysgu ffiseg

Wrth ddysgu ffiseg, mae’n bwysig nad yw myfyrwyr yn dysgu’r syniadau cysyniadol fel rhestr siopa neu eiriau caneuon yn unig; rydym am iddynt weld y ffiseg o’u cwmpas yn eu bywydau pob dydd a gweld sut gall astudio ffiseg wneud i’r byd ymddangos yn fwy prydferth. Yn ogystal â’r deddfau, damcaniaethau ac arbrofion sy’n ein helpu ni a myfyrwyr i ddeall sut mae’r Bydysawd yn gweithio, un o’r pleserau o addysgu ffiseg yw gallu dewis bron unrhyw beth sy’n gorwedd o gwmpas a dod o hyd i wers ffiseg ynddo neu ei ddefnyddio i ddangos egwyddor ffiseg. Gellir addysgu gwrthiant aer gyda chasys cacennau (myffins), gwrthiant trydanol gyda llinell bensil a dangos natur tonnau ardraws gan ddefnyddio prennau coctel a losin jeli. Un o arferion ffisegwyr ac athrawon ffiseg yw dechrau gweld ffiseg ym mhobman a mwynhau gofyn cwestiynau, hyd yn oed os nad ydynt yn gwybod yr atebion. Mae’r natur chwilfrydig hon am sut mae’r byd yn gweithio a sut gallem ddod o hyd i atebion yn rhywbeth y mae’n werth ceisio’i feithrin yn y dosbarth. Mae’r ffaith y gallai gofyn y cwestiynau cywir fod yr un mor bwysig â dod o hyd i’r atebion yn golygu na ddylem boeni gormod os nad ydym yn gwybod yr holl atebion ein hun. Rydym yn gobeithio y gall eich gwersi alluogi myfyrwyr i ‘wneud’ ffiseg, yn ogystal â datblygu ymdeimlad ei fod yn rhywbeth sy’n ymestyn ymhell y tu hwnt i’w hystafell ddosbarth.

Fel pob gweithgaredd gwerth chweil, nid yw’r llwybr at lwyddiant bob amser yn hawdd ac yn yr adran hon byddwn yn tynnu sylw at rai o’r heriau cyffredin y gall myfyrwyr (a’u hathrawon) eu hwynebu wrth ddysgu ffiseg. Byddwn yn cynnwys rhai awgrymiadau ar sut i ddelio â’r rhain yn yr ystafell ddosbarth a bydd y penodau sy’n dilyn yn rhoi enghreifftiau mwy penodol. Dyma’r prif feysydd rydyn ni’n mynd i’r afael â nhw yma:


	➜  syniadau blaenorol myfyrwyr a sut gall y rhain fod yn wahanol i’r farn wyddonol gyffredinol


	➜  yr heriau o ddelweddu a gweithio gyda syniadau haniaethol


	➜  swyddogaeth iaith a chynrychioliadau amryfal wrth addysgu a dysgu ffiseg


	➜  swyddogaeth mathemateg wrth addysgu a dysgu ffiseg.




Mewn rhai meysydd ffiseg, er enghraifft mewn agweddau ar ffiseg niwclear, efallai na fydd gan ddisgyblion ragdybiaethau cryf am sut mae pethau’n gweithio. Fodd bynnag, yn aml, mae myfyrwyr yn dod i’r dosbarth gyda’u syniadau eu hun am sut mae’r byd yn gweithio, ac weithiau mae’r rhain yn wahanol i sut mae ffiseg yn disgrifio ac yn esbonio’r byd. Weithiau gall hyn achosi problemau yn yr ystafell ddosbarth gan y gall eu profiadau a’u dehongliadau fynd yn groes i esboniadau gwyddonwyr. Bydd y rhan fwyaf o fyfyrwyr wedi gweld pethau trymach yn disgyn yn gyflymach na rhai ysgafnach, yn dweud wrthych na allant weld unrhyw beth yn symud y tu mewn i wifrau ac yn arsylwi nad yw’n edrych fel bod unrhyw beth yn dod allan o declyn rheolaeth bell. Gan fod y syniadau sydd ganddynt wedi dod yn aml o’u profiadau o’r byd o’u cwmpas, nid dweud wrthynt eu bod yn anghywir a ‘dyma sut mae’r byd yn gweithio’ yw’r strategaeth addysgu orau o reidrwydd.

Syniadau blaenorol myfyrwyr a sut gallant fod yn wahanol i’r farn wyddonol gyffredinol

Rhan o fod yn athro ffiseg da yw bod yn ymwybodol o safbwyntiau a greddfau myfyrwyr am sut mae’r byd yn gweithio, a chydymdeimlo â’r safbwyntiau hynny. Mae angen cyfleoedd ar fyfyrwyr i wneud eu syniadau’n glir, i ddod ar draws syniadau amgen ac i werthuso’r syniadau hyn mewn perthynas â’u syniadau eu hun. Mae rhyngweithio cymdeithasol rhwng athrawon a myfyrwyr yn galluogi prosesu syniadau o’r fath, ac mae deialog dda hefyd yn helpu myfyrwyr i fynd i’r afael â’u rhagdybiaethau eu hun drwy ddefnyddio gwahanol gronfeydd gwybodaeth. Pan fydd syniadau blaenorol dysgwyr yn wahanol iawn i’r wybodaeth wyddonol gyffredinol, mae’r syniadau hyn wedi’u labelu’n glasurol fel ‘camsyniadau’, er bod yn well gan lawer o addysgwyr bellach gyfeirio at y rhain fel ‘cysyniadau amgen’, gan gydnabod mai dim ond ymdrechion dysgwyr yw’r syniadau hyn i wneud synnwyr o’u byd gan ddefnyddio synnwyr cyffredin. Mae’n anodd i fyfyrwyr roi’r gorau i’w cysyniadau amgen, felly mae angen cynllunio gwersi a gweithgareddau dysgu yn ofalus.

Cyn addysgu unrhyw bwnc, rydym yn argymell yn gryf eich bod yn archwilio’r syniadau cysyniadol amgen sydd gan fyfyrwyr yn gyffredin yn y pwnc hwnnw. Mae’r llyfr Making Sense of Secondary Science (gweler Adnoddau ar ddiwedd y bennod hon) yn rhoi trosolwg cynhwysfawr o lawer o’r safbwyntiau y gallech ddod ar eu traws, ond mae adnoddau eraill ar gael. Mewn llawer o destunau ffiseg, mae cwestiynau asesu diagnostig wedi’u datblygu i helpu. Mae’r mathau hyn o gwestiynau yn canolbwyntio ar syniad cysyniadol penodol. Maen nhw’n aml yn ddewis lluosog gyda’r ymatebion anghywir yn cynrychioli cysyniadau amgen cyffredin sydd gan fyfyrwyr. Pŵer y cwestiynau hyn yw eu bod yn gwneud mwy na dweud wrthym pwy sy’n gywir a phwy sy’n anghywir yn unig; gallwn gael syniad o’r hyn y mae myfyriwr unigol yn ei feddwl. Mae nifer o ystorfeydd ar-lein o’r mathau hyn o gwestiynau (gweler Adnoddau ar gyfer cysylltiadau â’r Institute of Physics, IOPSpark, a Best Evidence Science Teaching, BEST). Mae’r gymuned ymchwil addysg ffiseg (PER) wedi cynhyrchu llawer o’r rhain, sy’n cael eu galw weithiau’n rhestri cysyniadau, ac mae llawer ohonynt i’w gweld ar safle PhysPort.

Gall cael mynediad at y mathau hyn o gwestiynau a’u defnyddio fod yn rhan allweddol o gynllunio ac addysgu a gallant fod yn arfau pwerus, nid yn unig ar ddechrau a diwedd testun, ond drwy eu defnyddio wrth addysgu i gynhyrchu gweithgareddau trafod. Yn ogystal â gwybod yr ateb ‘cywir’, os ydym yn cael ein rhagrybuddio o’r problemau cysyniadol mwyaf cyffredin, yna gallwn addasu ein gwersi i helpu myfyrwyr i symud o’u ffordd o feddwl presennol a thuag at syniadau derbyniol mewn ffiseg. Mae helpu myfyrwyr i sylweddoli y gall eu syniadau fod yn naïf, drwy ddangos y gwahaniaethau rhwng eu syniadau nhw a’r dystiolaeth, yn un dull o ddechrau newid eu syniadau. Er enghraifft, gall athro ofyn i fyfyrwyr wneud rhagfynegiad cyn darn o waith ymarferol neu efelychiad, yn seiliedig ar eu syniadau blaenorol. Mae hyn yn gwneud y syniadau hynny’n glir i’r athro, ond hefyd i’r myfyrwyr eu hun, a gall y data sy’n cael eu casglu wrthdaro â’u syniadau cychwynnol (White and Gunstone, 1993). Gall cartwnau cysyniadau helpu i gyflawni’r un nod, ond drwy ddeialog (Keogh a Naylor, 1999). Mae cartŵn cysyniadau yn rhoi darlun o ffenomen wyddonol, gyda gwahanol bobl yn nodi casgliadau am y ffenomen honno neu esboniadau amgen amdano. Drwy wahodd myfyrwyr i ddweud eu barn neu benderfynu faint maen nhw’n cytuno â datganiadau amrywiol, ac yna cyfiawnhau eu safbwyntiau i’w gilydd, gallwch greu deialog a all helpu myfyrwyr i ddadwneud eu dealltwriaeth bresennol.

Yr heriau o ddelweddu syniadau haniaethol

Mae’r rôl y mae modelu yn ei chwarae mewn ffiseg wedi’i hamlygu fel un allweddol yn y ddisgyblaeth. Un o’r rhesymau pam mae hefyd yn berthnasol ar lefel ysgol yw fod llawer o’r hyn y gofynnwn i fyfyrwyr ei astudio yn seiliedig ar syniadau haniaethol. Nid yw cysyniadau a syniadau fel grymoedd, meysydd magnetig, egni a sefydlogrwydd atomig yn amlwg pan fydd afal yn disgyn o goeden a gall hyn achosi heriau i fyfyrwyr. Un o’r rhesymau pam rydym yn defnyddio cynrychioliadau yn y sefyllfaoedd hyn yw ein helpu i gysylltu rhwng y byd go iawn a’r syniadau a’r esboniadau sydd y tu ôl iddynt, ond mae’n bwysig ein bod yn gwahaniaethu rhwng realiti a theori.

Yn y bennod ar drydan, caiff y model rhaff ei archwilio’n fanwl a gobeithiwn ddangos ei werth fel model, ond mae’n bwysig cofio nad oes rhaff y tu mewn i’r gwifrau mewn gwirionedd. Gall hyn ymddangos yn beth amlwg ei ddweud, ond gall fod yn hawdd llithro o’r model: ‘wrth i mi dynnu’n galetach ar y rhaff, bydd yn symud yn gyflymach’, i realiti: ‘mae’r gwahaniaeth potensial cynyddol yn achosi mwy o lif o electronau’ ac yn ôl eto, heb dynnu sylw at y newid hwn rhwng y model a’r realiti. Nid yw’r gwahaniaeth bob amser yn amlwg i fyfyrwyr. Mae athrawon ffiseg yn datblygu eu ffyrdd eu hun o gyflwyno’r gwahaniaeth hwn, er enghraifft sefyll ar un ochr i’r ystafell a dweud ‘Dw i ym myd y model’ wrth drafod y model ac yna, wrth sôn am y byd go iawn yn symud i ochr arall yr ystafell, gan ddweud ‘Dw i bellach yn y byd go iawn’. Gall hyn ymddangos ychydig dros ben llestri. ond nid yw’r gwahaniaeth bob amser yn glir i’r newydd-ddyfodiad, ac felly mae angen i ni ei ddisgrifio mor glir ag y gallwn.

Dyma un strategaeth i gefnogi myfyrwyr a’u helpu i ddelweddu rhai o’r syniadau haniaethol fydd yn codi wrth iddynt wneud ffiseg. Mae eraill yn cynnwys defnyddio ‘sbectol grymoedd’ (gweler Pennod 2 Grymoedd, Adran 2.1 tudalen 21) a marblis ar rampiau i werthfawrogi potensial a gwasgariad niwclear (gweler Pennod 6, Adran 6.1 tudalen 173). Y peth pwysig i’w gofio yw ein bod yn gofyn i fyfyrwyr wneud rhyw naid o ddychymyg yn aml mewn gwersi a dylem ystyried yr hyn a ofynnwn iddynt a chwilio am ffyrdd o’u helpu.

Swyddogaeth iaith a ffyrdd eraill o gyfleu gwybodaeth

Mae iaith yn codi problem benodol wrth addysgu ffiseg, gan ein bod yn defnyddio llawer o’r termau a ddefnyddir mewn ffordd benodol iawn ym maes ffiseg mewn ffyrdd gwahanol mewn bywyd pob dydd. Gall ein defnydd o eiriau fel ‘grym’ ac ‘egni’ mewn bywyd pob dydd fod yn debyg i’r defnydd cywir mewn ffiseg, ond weithiau heb y manylder sydd ei angen mewn ffiseg. Weithiau caiff ffisegwyr eu beirniadu am fod yn bedantig, ond mae gan rai geiriau ystyron penodol iawn ac mae’n hanfodol eu defnyddio’n iawn i osgoi dryswch. Er enghraifft, ym Mhennod 2 awgrymwn ffyrdd o helpu myfyrwyr i ddefnyddio’r termau ’buanedd’, ’cyflymder’, ’cyflymiad’ a ’momentwm’, sy’n aml yn cael eu drysu. Yna, ym Mhennod 3, rydym yn esbonio sut i helpu myfyrwyr i ddeall y gwahaniaeth rhwng ‘cerrynt’ a ‘gwahaniaeth potensial’, a pham mae hyn yn bwysig.

Yn ogystal â’r enghreifftiau uchod, bydd rhai geiriau technegol eraill yn achosi problemau wrth drafod ffiseg. Felly, wrth gyflwyno neu ddefnyddio geiriau gwyddonol, gall fod o help ystyried a yw myfyrwyr wedi dod ar eu traws o’r blaen ac ym mha gyd-destun. Wrth i ni ystyried y geiriau a ddefnyddiwn mewn ffiseg, gwelwn fod gan rai ystyr dechnegol benodol (e.e. diffreithiant) neu un sy’n fwy cyffredin (fel egni). Weithiau bydd y defnydd cyffredin o’r gair yn agos at ei ddefnydd mewn ffiseg (e.e. gwrthyrru), ond weithiau mae’r ystyr yn dra gwahanol (e.e. maes) sy’n gallu achosi problemau. Mae defnyddio màs/pwysau a buanedd/cyflymder mewn ffyrdd cyfnewidiol mewn bywyd pob dydd hefyd yn broblem. Mae rhoi diffiniadau clir gydag enghreifftiau a mynnu eu defnyddio’n gywir yn rhan bwysig o addysgu a dysgu ffiseg yn dda, a bydd y penodau nesaf yn awgrymu ffyrdd o wella hyder myfyrwyr wrth ddefnyddio’r iaith gywir.

Yn ogystal â’r defnydd trachywir o dermau technegol, mae gan ffiseg sawl ffordd o gyfleu manylion am yr un sefyllfa, ac mae gan bob un eu cryfderau a’u cyfyngiadau. Er enghraifft, mae sawl ffordd o gyflwyno cwestiwn am gyflymiad aderyn sy’n hedfan:


	➜  geiriau; ‘mae hebog sy’n hedfan ar 20 m/s yn cyflymu i 80 m/s mewn 10 s’


	➜  gyda ffotograff wedi’i labelu


	➜  diagram o’r aderyn, gyda saethau grym wedi’u labelu


	➜  graff buanedd–amser neu graff cyflymder–amser


	➜  hafaliad gyda symbolau algebra neu werthoedd rhifiadol a = (v − u)/t.




Bydd y ffisegydd arbenigol yn ei chael hi’n hawdd llywio’n hawdd rhwng pob un o’r cynrychioliadau hyn. Fodd bynnag, mae myfyrwyr yn aml yn gweld hyn yn fwy o her. Wrth weithio gyda myfyrwyr, rydym yn awgrymu eich bod yn rhoi sylw arbennig wrth symud rhwng cynrychioliadau ac yn pwysleisio mai dim ond un ffordd o gyfleu’r sefyllfa yw pob un ohonynt. Mewn rhai achosion, gall fod yn bosibl ateb cwestiynau’n llwyddiannus drwy ddefnyddio mwy nag un cynrychioliad, ac felly dylid ystyried hyrwyddo mwy nag un ‘ffordd gywir’ o ateb cwestiynau.

Swyddogaeth mathemateg

Weithiau gall y rôl hollbwysig sydd gan fathemateg o ran gwneud a dysgu ffiseg awgrymu bod llawer o ffiseg yn ymwneud â defnyddio hafaliadau a gwneud cyfrifiadau. Er bod hyn yn rhan bwysig o’r pwnc yn yr ysgol, gall yr anawsterau sydd gan rai myfyrwyr o ran sgiliau mathemategol greu rhwystr iddynt lwyddo mewn ffiseg a bydd angen llywio hyn yn ofalus.

Mae tair agwedd ar fathemateg sy’n aml yn achosi anawsterau ar gyfer dysgu ffiseg, ac efallai yr hoffech eu hystyried wrth addysgu:


	➜  cydbwysedd rhwng dealltwriaeth gysyniadol a chyfrifiadau


	➜  algebra a dysgu fformiwlâu ar y cof


	➜  lluniadu a dehongli graffiau.




Cydbwysedd rhwng dealltwriaeth gysyniadol a chyfrifiadau

Er bod fformiwlâu yn chwarae rhan ganolog yn y gwaith o addysgu a dysgu ffiseg, rydym yn eu defnyddio i ddisgrifio’r berthynas rhwng mesurau mewn sefyllfaoedd bywyd go iawn yn hytrach na dim ond i gynrychioli rhifau y mae angen eu cyfuno mewn rhyw ffordd fathemategol. Oherwydd hynny, mae’n bwysig peidio â cholli golwg ar y cysyniadau hyn a llithro i mewn i fodd lle mae myfyrwyr yn dod yn fedrus wrth gael yr ateb rhifiadol cywir ond yn osgoi ystyried yr hyn y mae’r niferoedd yn ei gynrychioli mewn gwirionedd a’r gydberthynas rhwng y newidynnau. Mae rhwyddineb gyda’r cyfrifiadau cysylltiedig yn ddymunol, ond rydym yn credu bod angen pwysleisio dealltwriaeth gysyniadol o’r syniadau yn eich addysgu. Ceisiwch sicrhau cydbwysedd rhwng ymarfer gyda’r cwestiynau rhifiadol a’r cwestiynau a fydd yn caniatáu i fyfyrwyr drafod eu barn a’u syniadau. Mae ffiseg yn fathemategol ond os oes gormod o ffocws ar ochr gyfrifiannu pethau, yna gellir colli neu guddio gwir ystyr a chalon y ddisgyblaeth. Gall defnyddio cwestiynau na ellir eu hateb yn fathemategol mewn trafodaethau grŵp bach ddarparu amgylchedd lle gall myfyrwyr fod yn fwy hyderus wrth fynegi eu syniadau a herio ei gilydd yn agored heb yr embaras posibl o ‘wneud pethau’n anghywir o flaen y dosbarth cyfan’. Mae casgliad mawr o’r enw Next Time Questions ar gael am ddim ar lein, a gallant fod yn adnodd pwerus i chi wirio eich dealltwriaeth eich hun cyn unrhyw wers.

Ffigur 1.1 Cwestiynau a gynlluniwyd i hyrwyddo meddwl cysyniadol



Algebra a dysgu fformiwlâu ar y cof

Fel y soniwyd eisoes, mae hafaliadau’n bwerus ac yn symleiddiadau cain o sut mae mesurau yn y Bydysawd yn gysylltiedig. Gall myfyrwyr weld llythrennau mewn hafaliad yn cynrychioli rhifau coll, ond yn y rhan fwyaf o achosion mae’r llythrennau’n cynrychioli’r mesurau sy’n gysylltiedig. Dyma un o’r rhesymau pam mae cynnwys unedau gyda’r mesurau bob amser mor bwysig mewn ffiseg. Ychwanegu’r uned yw’r hyn sy’n trawsnewid y rhifau’n fesurau. Fel athro, nid yw mynnu unedau bob amser yn ymwneud â chonfensiwn neu farciau arholiad, mae’n ymwneud â rhoi ystyr i’r rhifau. Gall myfyrwyr ddefnyddio hafaliad i ddod o hyd i un ateb penodol ond rhan o bŵer hafaliadau ffiseg yw eu bod yn aml yn gallu cael eu cyffredinoli: nid yn unig y maen nhw’n gymwys i’r sefyllfa dan sylw, ond i bob sefyllfa.

Gallai’r fformiwla EC = [image: image] mv2 gael ei defnyddio gan fyfyriwr ar gyfer rhedwr, ond gall yr un fformiwla gyfrifo egni cinetig beic, awyren neu feteoryn.

Mae’n arfer da wrth gyflwyno perthnasoedd newydd i ddechrau gyda hafaliad geiriau fel y gallwch siarad am y berthynas mewn termau cysyniadol. Os ydych chi’n neidio’n syth i’r ffurf fyrrach, algebraidd, yna gellir colli neu wanhau’r cysylltiad rhwng y llythrennau a’r symbolau a’r byd go iawn. Unwaith y bydd y syniadau cysyniadol a’r perthnasoedd wedi’u sefydlu, gallwch wedyn symud ymlaen i sôn am y mesurau, yr unedau, y symbolau a’r hafaliad sy’n eu cysylltu i gyd gyda’i gilydd. Rydym wedi cynnwys tabl o’r holl fesurau, unedau a symbolau a ddefnyddir yn y llyfr hwn fel atodiad.

Lluniadu a dehongli graffiau

Mae myfyrwyr yn debygol o fod wedi cael peth profiad o luniadu a dehongli graffiau mewn mathemateg a gwyddoniaeth yn yr ysgol gynradd. Mae Tabl 1.1 yn dangos rhai o’r anawsterau cyffredin sy’n wynebu myfyrwyr o ran lluniadu graffiau, gydag awgrymiadau ar sut gallech fynd i’r afael â nhw.

Tabl 1.1 Anawsterau cyffredin sy’n gysylltiedig â lluniadu graffiau mewn ffiseg








	Anhawster

	Awgrym






	Efallai y bydd myfyrwyr yn gallu darllen pwyntiau data ar graff, ond gall fod yn fwy heriol dehongli ac esbonio perthnasoedd a thueddiadau mewn pwyntiau o’r fath.

	Gall datblygu naratif am y stori y gallai’r graff fod yn ei hadrodd fod yn ffordd o gyfleu bod y graff yn cynrychioli perthynas.




	Wrth orfod lluniadu graff, mae myfyrwyr yn aml ei chael yn eithaf heriol dewis graddfeydd priodol ar gyfer pob echelin.

	I ddechrau, gallech ystyried darparu graffiau gydag echelinau wedi’u tynnu’n barod neu roi dewis o wahanol raddfeydd, i’w helpu i ddatblygu hyder wrth wneud hyn.




	Yn aml, bydd myfyrwyr yn hepgor unedau wrth labelu echelinau. Mae’r rhain yr un mor bwysig â’r mesurau.

	Mynnwch gynnwys y rhain ar graffiau ac, i ddechrau, efallai rhoi graddfeydd wedi’u tynnu’n barod, gydag unedau.




	Gall eu profiad o dynnu llinellau ffit orau fod yn gyfyngedig, ac efallai y bydd rhai’n uno’r dotiau ar graff llinell. Os bydd myfyrwyr yn ceisio datblygu eu sgiliau gweithdrefnol wrth luniadu graff ar yr un pryd â dysgu syniadau cysyniadol newydd am ffiseg o’r graff, gall fod yn llwyth gwybyddol mawr.

	Gall neilltuo amser i gefnogi a datblygu sgiliau lluniadu graff myfyriwr gan ddefnyddio data wedi’i ddatgysylltu o’i gyd-destun neu ddata pob dydd fod yn fuddsoddiad da.




	Mae rhai’n gweld iaith fel ‘Lluniadwch graff o a yn erbyn b’ yn ddryslyd, heb wybod pa newidyn sy’n mynd ar ba echelin.

	Gall cysylltu â’r adran fathemateg i ddod o hyd i iaith gyffredin a’i defnyddio’n gyson mewn gwersi ffiseg ac, os bosibl, ym mhob gwyddor helpu yma.




	Mae cyfrifo graddiant graff llinell yn gywir yn anodd i lawer o fyfyrwyr, hyd yn oed ar ôl llwyddo i wneud hyn mewn mathemateg.

	Ceisiwch ddatblygu protocol cyson ar gyfer gwneud hyn, gan ei gwneud hi’n haws i fyfyrwyr fagu hyder a rhwyddineb.




	Nid yw myfyrwyr bob amser yn gwerthfawrogi y gall graddiant graff a’r arwynebedd oddi tano fod yn ystyrlon ac yn caniatáu iddynt gyfrifo gwybodaeth ychwanegol am y sefyllfa.

	Mae’n gyffredin i ffiseg ddelio â chyfraddau newid (e.e. cyflymder, pŵer, cerrynt) a chroniadau (e.e. dadleoliad, egni potensial disgyrchiant) ac felly gall y rhain fod yn syniadau yr ydych am eu cyflwyno a chyfeirio’n ôl atynt yn rheolaidd wrth ddefnyddio graffiau.




	Nid yw rhai myfyrwyr yn sylweddoli bod unedau gan werthoedd sydd wedi’u cyfrifo ar gyfer graddiant graff a’r arwynebedd o dan graff.

	Wrth gyfrifo graddiant neu arwynebeddau o dan graffiau, dylid cynnwys unedau pob echelin yn y cyfrifiad i ddangos eu bod yn rhan bwysig a pherthnasol o’r cyfrifiad.






Mae cyhoeddiad yr Association for Science Education (ASE) The Language of Mathematics and Science yn llawn gwybodaeth am y materion hyn a rhai eraill, gydag enghreifftiau o arfer gorau. Gall hefyd fod o gymorth wrth siarad â’ch adran fathemateg ac wrth ddatblygu strategaethau neu ddulliau cyffredin.

Gwaith ymarferol

Mae Ffiseg yn bwnc ymarferol, o waith cyfleusterau arbrofol enfawr fel CERN a’r Laser Interferometer Gravitational-Wave Observatory (LIGO) i fyfyrwyr sy’n archwilio ymddygiad deuod mewn ystafell ddosbarth. O’i wneud yn dda, mae gwaith ymarferol yn cyfoethogi dealltwriaeth myfyrwyr yn aruthrol, a gall fod yn arf pwerus i helpu myfyrwyr i gysylltu’r syniadau y mae ffiseg yn seiliedig arnynt â realiti’r hyn y gallant ei weld, ei gyffwrdd a’i fesur.

Ar gyfer unrhyw weithgaredd ymarferol, mae’n bwysig bod yn glir am yr hyn rydych yn gobeithio y bydd myfyrwyr yn ei ddysgu ohono ac, ar ôl sefydlu hyn, gallwch lywio’r sefyllfa i gefnogi’r dysgu hwnnw. Bydd galw llawdrin yn gysylltiedig â defnyddio’r offer, cydosod pethau a chymryd mesuriadau trachywir. Mae galw gweithdrefnol hefyd o ran trefn gwneud pethau, rheoli newidynnau, a phrosesu a dadansoddi data. Yn olaf, bydd galw cysyniadol sy’n codi o’r syniadau ffiseg y tu ôl i’r arbrawf. Gall pob galw fod yn bwysig ond mae’n werth i chi fod yn glir am brif ffocws y gwaith ymarferol rydych chi’n dewis ei wneud.

Os yw’r ffocws yn gysyniadol, gallwch ddarparu cyfarpar wedi’i gydosod yn rhannol (e.e. rhoi pren mesur a sbring ynghlwm wrth ddaliwr pwysau ar glamp). Yna dim ond ychwanegu ‘pwysau’ y mae’n rhaid i’r myfyriwr ei wneud a chymryd mesuriadau o estyniad y sbring, gan ganolbwyntio ar y berthynas rhwng llwyth ac estyniad. Dro arall, efallai mai casglu data manwl gywir a dibynadwy fydd eich ffocws. Yma, bydd angen i chi gael y myfyrwyr i ystyried gwallau posibl a pha mor hyderus ydynt yn eu canfyddiadau. Mae lluniadu a dadansoddi graffiau yn sgìl graidd arall wrth wneud ffiseg, ac felly gallwch ddarparu data enghreifftiol i adael digon o amser ar gyfer dadansoddi. Fel cynifer o bethau wrth addysgu, anaml iawn y mae dull ‘cywir’ neu ‘anghywir’ clir; yr hyn sy’n bwysig yw bod yn glir am ffocws y dysgu a llywio’r wers fel hynny, gan ystyried y gofynion amrywiol ar eich myfyrwyr.

Ffordd ddefnyddiol o ystyried diben gwaith ymarferol ffiseg yw ei weld fel ffordd o gysylltu maes syniadau â maes pethau arsylladwy, gan helpu myfyrwyr i ‘weld’ syniadau haniaethol yn y ffyrdd mae gwrthrychau’n ymddwyn ac yn rhyngweithio. Wrth gynllunio neu werthuso effeithiolrwydd gwaith ymarferol, cofiwch nad yw llwyddiant yn dibynnu ar fyfyrwyr yn gwneud neu’n gweld y pethau yr ydym am iddynt eu gwneud. Ond mae’n bwysig ystyried a ydynt mewn gwirionedd yn cysylltu’r syniadau cysyniadol â’r hyn yr oeddent

1.4  Sylwadau i gloi


1.5  Adnoddau

